
1. Evoluţia situaţiei politico-miltare a luptei împotriva terorismului 

 

La 7 octombrie a.c., SUA, sprijiinte de Marea Britanie, au început campania militară împotriva taberelor Al Qaida din Afganistan şi a ţintelor talibane. Cronologia evenimentelor din ultima săptămână se prezintă în felul următor:

¦ 7 octombrie:

- Preşedintele american, George W. Bush, anunţă începutul atacurilor la care participă şi Marea Britanie. Mai multe explozii sunt auzite la Kabul şi la Kandahar (fief-ul puterii talibane);

- Ossama bin Laden promite Statelor Unite “că nu vor mai cunoaşte niciodată securitatea, până când Palestina nu o va cunoaşte”;

- Liderul Iranului şi preşedintele irakian condamnă atacurile americano-britanice.

¦ 8 octombrie:

- Au loc violente manifestaţii antiamericane în Pakistan, Caşmirul indian şi Fîşia Gaza;

- Statele Unite avertizează Consiliul de Securitate al ONU că ar putea întreprinde “alte acţiuni împotriva altor organizaţii şi state”, justificând atacurile din Afganistan prin “legitima apărare”. Membrii Consiliului de Securitate îşi exprimă sprijinul unanim pentru operaţiunile militare;

- Are loc al doilea val de bombardamente, susţinute logistic de Marea Britanie;

- Ministrul american al Justiţiei, John Ashcroft, ordonă starea de alertă maximă în Statele Unite, pentru a preveni o ripostă teroristă la bombardamente.

¦ 9 octombrie:

- Statele Unite anunţă lansarea primului bombardament de zi;

- Patru afgani angajaţi ai unei organizaţii neguvernamentale, care colaborau cu ONU, au murit în cursul atacurilor de la Kabul;

- Au loc manifestaţii împotriva atacurilor în mai multe ţări musulmane. Potrivit mass-media, peste 20.000 de refugiaţi afgani au intrat în Iran de la declanşarea atacurilor;

- Primul convoi de ajutoare umanitare al ONU intră în capitala Afganistanului;

- Secretarul american al apărării, Donald Rumsfeld, declară că toate aerodromurile talibanilor au fost avariate, cu o singură excepţie.

¦ 10 octombrie:

- Talibanii solicită musulmanilor din Statele Unite să-şi demonstreze opoziţia faţă de “atrocităţile” americane. Au loc manifestaţii de protest la Bagdad, Sanaa şi Teheran;

- Talibanii afirmă că 76 de civili au fost ucişi şi peste o sută răniţi, în cursul celor trei zile de atacuri.

- Au loc bombardamente intense la Kandahar şi Kabul, Statele Unite anunţând folosirea bombelor de mare putere;

- SUA dau publicităţii lista celor 22 cei mai căutaţi terorişti, în fruntea listei aflându-se Ossama bin Laden şi Ayman Al Zawahiri.

¦ 11 octombrie:

- Talibanii afirmă că peste 200 de persoane au fost ucise în estul Afganistanului, în urma bombardamentelor americane care au avut loc în noaptea anterioară şi că, de la începutul atacurilor, au murit, în total, peste 300 de persoane;

- Liderul Pakistanului declară că pe teritoriul ţării sale se află doar personal militar american necesar “sprijinului logistic” şi nu “trupe de luptă”. Pakistanul a pus la dispoziţia Statelor Unite două aeroporturi pentru misiuni de salvare a soldaţilor americani din Afganistan;

- Au loc manifestaţii antiamericane în Indonezia şi Iran;

- Şeful Statului Major al armatei britanice declară că “atacurile au permis realizarea de progrese importante”, adăugând că operaţiunile militare ar putea continua “până în cursul verii viitoare”;

- Pentagonul anunţă că 36 de ţări şi-au oferit ajutorul pentru campania împotriva terorismului. Preşedintele SUA, George W. Bush, declară că talibanii au încă o “şansă” de a schimba politica americană, prin predarea lui Ossama bin Laden.

■ 12 octombrie:

- Mii de musulmani organizează manifestaţii violente în mai multe ţări din Asia, în prima zi de rugăciune de la începutul bombardamentelor. Cu această ocazie, liderii religioşi din Afganistan lansează Jihadul împotriva Statelor Unite;

- O angajată a unei firme americane din New York este depistată pozitiv la testul de infectare cu antrax. În mai multe oraşe americane se declanşează o adevărată psihoză a atentatelor biologice;

- Vicepreşedintele Dick Cheney declară că este posibilă o legătură între atentatele de la 11 septembrie a.c. şi cazurile de antrax, dar FBI precizează că investigarea acestor cazuri este o anchetă penală separată de atentatele din septembrie;

- Congresul SUA a votat legea pentru combaterea terorismului.

■ 13 octombrie:

- Mai multe cazuri de infestare cu antrax sunt semnalate într-o serie de oraşe din SUA, cazuri confirmate existând la New York, în Florida, Nevada şi în California;

- După o zi de pauză, SUA reiau campania militară împotriva forţelor talibane şi a taberelor organizaţiei Al Qaida. SUA admit că au lovit din greşeală o ţintă civilă lângă Kabul, incidentul soldându-se cu patru morţi. Preşedintele SUA declară că loviturile aeriene americane şi britanice “au atins scopurile primei faze a campaniei”.

■ 14 octombrie:

- Aviaţia americană a lansat noi raiduri asupra oraşelor afgane Kabul, Kandahar, Jalalabad şi Heart. Unităţi ale talibanilor au abandonat sectoarele din provincia Balh, în nordul Afganistanului, retrăgîndu-se spre oraşul Mazar-i-Sharif;

- Au loc violente manifestaţii antiamericane în oraşul Jacobabad din Pakistan;

- Un grup de ziarişti străini a avut acces într-un sat de lângă Jalalabad pentru a vedea pagubele cauzate de bombardamente, deplasarea fiind organizată de talibani.

¦ 15 octombrie:

- Regimul talibanilor este gata să ia în calcul extrădarea lui Ossama bin Laden către o ţară terţă, care “să nu fie nici sub influenţa Statelor Unite, nici apropiată talibanilor”, a declarat guvernatorul din Jalalabad, Maulani Abdul Kabir;

- Aviaţia SUA lansează una din cele mai puternice ofensive pe timp de zi asupra trupelor talibane şi a altor ţinte din Afganistan.

- Armata indiană deschide focul asupra poziţiilor pakistaneze de-a lungul frontierei care separă partea din Caşmir administrată de India de cea aflată sub controlul Pakistanului, conform declaraţiilor unor surse militare de la Srinagar, capitala Caşmirului indian.

- Oficialii americani au realizat un prim bilanţ al persoanelor care au fost depistate pozitiv la testul cu antrax, fiind confirmate 12 cazuri. Cercetări medicale intense se desfăşoară în alte câteva state de pe glob, posibile ţinte ale atacurilor biologice: Elveţia, Germania, Marea Britanie, Franţa, Polonia, Slovenia, Australia, Canada, Noua Zeelandă şi Austria. 

 

2. Manifestaţii împotriva raidurilor americano-britanice din Afganistan 

¦ Pakistan

Aproximativ 5.000 de persoane au manifestat, la 12 octombrie a.c., fără incidente, la Peshawar, oraş pakistanez aflat la graniţa cu Afganistanul.

Într-o zi de rugăciune pentru lumea musulmană, mişcările islamiste radicale pakistaneze au făcut apel la organizarea unor manifestaţii de protest în întreaga ţară împotriva raidurilor americano-britanice din Afganistan. “Doriţi Jihadul?”, a întrebat unul din liderii religioşi, mulţimea răspunzând afirmativ.

Un impresionant dispozitiv de poliţie a fost dislocat în centrul oraşului, iar accesul spre moscheea Ahhaqani, locul tradiţional de întâlnire al islamiştilor, a fost blocat. Guvernul pakistanez i-a avertizat pe refugiaţii afgani că vor fi expulzaţi în cazul în care vor provoca dezordine publică.

¦ Somalia

Câteva sute de persoane au manifestat, la 12 octombrie a.c., la Mogadiscio, pentru a condamna bombardamentele americane din Afganistan.

“America este un agresor”, “Noi sprijinim poporul afgan în suferinţă”, “Bombele nu pot rezolva conflictele”, au scandat manifestanţii.

“Atacurile asupra Afganistanului, ocuparea Palestinei cât şi a Caşmirului de către India, sunt acţiuni concertate pentru hărţuirea musulmanilor”, a declarat şeicul Ali Dherre. “Dacă Ossama bin Laden a comis atentatele de la 11 septembrie, din Statele Unite, acest lucru trebuie demonstrat de o anchetă neutră”, a mai spus şeicul.

¦ Iran

Mai multe mii de manifestanţi au defilat pe străzile din Teheran, pentru a protesta faţă de raidurile din Afganistan. Manifestanţii purtau pancarte pe care scria “Bush este tatăl terorismului” sau “Sharon, fiul terorismului”.

La manifestaţie au luat parte şi oficiali iranieni: ministrul culturii şi al orientării islamice, Ahmed Mesjed-Jamei, şi ministrul comerţului, Mohammad Chariatmadari, iar în timpul acesteia au fost arse mai multe drapele americane şi israeliene. Manifestanţii au scandat slogane precum “Moarte Americii” şi “Moarte Israelului”.

■ Kenya

Mai multe mii de musulmani au manifestat la Nairobi şi în portul Mombasa (în sud-estul Kenyei) pentru a protesta faţă de raidurile militare americane din Afganistan.

La Mombasa, poliţiştii au recurs la forţă pentru a dispersa câteva sute de manifestanţi. “Moarte americanilor. Noi sprijinim Jihadul lui Ossama bin Laden împotriva Americii atee”, au scandat demonstranţii.

La Nairobi, câteva mii de manifestanţi au manifestat fără incidente şi au scandat “Jos cu Statele Unite” şi “Allah este mare”. 

■ Turcia

Mai multe manifestaţii împotriva raidurilor americane din Afganistan au avut loc şi în Turcia, la Istanbul şi la Konya, în timpul cărora poliţiştii au reţinut o sută de persoane.

La Istanbul, o mie de persoane s-au strâns în faţa moscheii lui Baiazid, sub supravegherea strictă a poliţiei, şi s-au rugat pentru victimele raidurilor americano-britanice din Afganistan. Manifestanţii au scandat lozinci ostile Statelor Unite şi favorabile lui Ossama bin Laden şi au solicitat demisia guvenului turc, care a anunţat că sprijină campania de luptă împotriva terorismului iniţiată de Statele Unite. Poliţia a lansat gaze lacrimogene pentru dispersarea manifestanţilor şi a reţinut 58 de persoane.

La Konya, un bastion islamic, poliţia a reţinut 41 de persoane după ce a intervenit împotriva unui grup de 500 de persoane care încercau să defileze prin centrul oraşului.

■ Egipt

Peste 5.000 de egipteni s-au strâns, la 12 octombrie a.c., la intrarea în moscheea Al-Azhar din Cairo manifestând furia împotriva Statelor Unite şi a Marii Britanii. “Jos cu Statele Unite şi cu Marea Britanie. Trăiască musulmanii!”, au scandat manifestanţii. Printre protestatari s-au aflat şi reprezentanţi ai “Frăţiei Musulmane”, mişcare interzisă oficial, însă tolerată de autorităţile egiptene. Manifestanţii au sprijinit “dreptul palestinienilor de a-şi apăra teritoriul şi credinţa împotriva ocupaţiei israeliene”.

Manifestaţia s-a desfăşurat paşnic, în prezenţa unui impresionant dispozitiv de poliţie. 

■ Cisiordania

În aceeaşi zi, au avut loc manifestaţii anti-americane şi pe teritoriul Cisiordaniei. Circa 2.000 de persoane au manifestat la Nabluz împotriva atacurilor militare din Afganistan. La Ramallah, o manifestaţie similară anti-americană a adunat 1.500 de persoane.

■ Caşmir

Activităţile comerciale au fost întrerupte, în întreaga regiune, în semn de protest faţă de prezenţa lui Colin Powell în Pakistan şi în India. Chemarea la grevă a fost lansată de grupările separatiste Jaish-e-Mohammad şi Harkat-ul-Mujahideen (cu sediul în Pakistan).

 

 

 

 

 

 

 

3. Lupta împotriva terorismului biologic 

 

Comisia Europeană a discutat, la 11 octombrie a.c., la Bruxelles, despre luarea unor măsuri de protecţie pentru a se putea face faţă ameninţării unui atac biologic împotriva ţărilor membre ale Uniunii Europene.

Purtătorul de cuvânt al Comisarului european responsabil de mediul înconjurător, Margot Wallström, a confirmat că membrii Comisiei Europene au analizat resursele de care dispune UE pentru a se apăra în caz de război biologic.

Statele Unite şi Uniunea Europeană au luat câteva măsuri pentru contracararea unor atacuri bio şi agroteroriste, în urma ameninţărilor facute de reţeaua lui bin Laden, potrivit cărora următoarele atentate vor fi de această natură.

Cazurile de antrax descoperite în Statele Unite alimentează teama autorităţilor americane şi mai ales a cetăţenilor privind un atac biologic. Producătorul de medicamente german “Bayer” a anunţat că va mări producţia medicamentului “Cipro”, fabricat ca mijloc de protecţie împotriva antraxului, ca urmare a creşterii cererii populaţiei, care se teme de o epidemie de antrax.

Mai mult, Organizaţia Naţiunilor Unite a atras atenţia ţărilor membre că teroriştii ar putea împrăştia în mod deliberat boli animale infecţioase în ţările vestice, pentru a le distruge agricultura. Un responsabil al Organizaţiei pentru Agricultură şi Alimentaţie (FAO) a declarat că boli precum febra aftoasă sau febra porcină ar putea fi introduse foarte uşor într-o ţară şi că autorităţile trebuie să acţioneze rapid pentru a face faţă riscului de agroterorism şi a preveni un astfel de atac. Prin introducerea acestor boli extrem de contagioase, agricultura unei ţări poate fi distrusă, iar pagubele economice ar putea fi imense.

*

Potrivit unui grup de medici britanici, Europa Occidentală este insuficient pregătită pentru a detecta ameninţarea unei epidemii grave şi pentru a o combate într-o manieră coordonată, iar această slăbiciune o face vulnerabilă la bioterorism.

În “British Medical Journal”, din 13 octombrie a.c., profesorul Julius Weinberg de la Universitatea din Londra şi opt dintre colegii săi avertizează că actualul sistem de detectare şi investigare multinaţională a epidemiilor, naturale sau cauzate de terorişti, este “insuficient”. “Este clar că multe dintre sistemele naţionale de supraveghere trebuie să fie consolidate”, afirmă aceştia. În opinia lor, numai schimburile rapide de informaţii între autorităţile naţionale vor permite recunoaşterea importanţei internaţionale a unui eveniment.

“Cazuri grave, naturale sau deliberate, pot apărea simultan în mai multe locuri”, au spus aceştia. “Dacă un grup terorist contaminează un produs alimentar vândut pe scară largă cu germeni obişnuiţi, precum “salmonella” sau alţii de acest gen, lucrul acesta nu va deveni evident imediat”. “Chiar în ţările care au printre cele mai bune sisteme de supraveghere din lume, depistarea cazurilor este departe de a fi exhaustivă”, a precizat medicul britanic.

“Când noua tulpină mortală a virusului gripei, H5N1, a fost detectată la Hong Kong în 1997, mai puţin de jumătate dintre ţări au pus în aplicare planul care trebuia să le pregătească pentru o epidemie de gripă şi nici un plan comun al UE nu era pus la punct atunci”, au spus specialiştii britanici. În schimb, veterinarii din UE erau pregătiţi deja, având o strategie coordonată, prin care puteau să facă faţă unei eventuale epidemii pe care virusul ar fi putut-o provoca la păsări.

O altă deficienţă este trecerea de la informare la acţiune. “Când s-a înregistrat o epidemie a bolii “legionarului”, contractată în afara Europei de cetăţenii a patru ţări din UE, schimbul de informaţii între reţelele de sănătate publică a funcţionat, desigur, dar avertizarea industriei turismului a întârziat şi au intervenit şi alte cazuri”, a spus profesorul Julius Weinberg.

Medicii britanici recomandă creearea unui “centru european de supraveghere a bolilor infecţioase”, o structură ce ar putea avea un rol de coordonator al luptei împotriva terorismului biologic.

 

■ Tipuri de arme biologice

■ Antraxul

Experţii în epidemiologie avertizează asupra posibilităţii utilizării antraxului în contextul unui război biologic, o armă “convenabilă” pentru organizaţiile teroriste. Durata lungă de viaţă a sporilor, modul uşor de răspândire şi perioada de incubaţie deosebit de scurtă a bolii au făcut ca experimentarea antraxului ca armă biologică să devină un fapt comun, în unele ţări.

Mai mult, rata mare a mortalităţii în rândul bolnavilor şi cheltuielile destul de mici pentru obţinerea sau producerea sporilor de antrax fac din “bacillus anthracis” cea mai ieftină şi mai eficientă armă biologică, susţin ei. Sporii de antrax pot fi produşi la un preţ de 50 de dolari pe kilogram. Având în vedere că un gram de spori include un miliard de doze letale de antrax, e uşor de dedus faptul că un kilogram poate duce la contaminarea mortală a sute de mii de oameni, susţin aceiaşi experţi.

Antraxul este o boală contagioasă, cel mai adesea fatală, asociată contactului cu animalele, mai ales cele domestice. Boala este cauzată de o bacterie, “bacillus anthracis”, fiind specifică ovinelor şi cailor. Infecţiile transmise la om, în mod normal destul de rare, se întâlnesc în special în rândul fermierilor sau al celor care vin în contact permanent cu animalele ori cu produse primare de origine animală. 

Afecţiunea are mai multe forme, diferite doar prin modul de infestare cu aceeaşi bacterie. În forma cutanată, infecţia se transmite prin rănile sau tăieturile în piele. După ce apar leziuni pe piele, iar crustele de deasupra lor se usucă şi cad, infecţia se răspândeşte în sânge şi poate cauza şoc, cinozare, transpiraţie abundentă şi, în cele din urmă, moartea bolnavului. Incidenţa acestei boli este de 1/100.000 de oameni.

În forma pulmonară, infecţia se produce în urma respirării sporilor de antrax. Pneumonia se declanşează rapid, determinînd tulburări respiratorii foarte grave şi, în final, moartea. Meningita poate apărea şi ea, ca o complicaţie în urma bolii. Incidenţa cazurilor de inhalare a sporilor de antrax este însă deosebit de rară, susţin specialiştii în epidemiologie.

Există, de asemenea, forme intestinale şi orofaringeale ale bolii, apărute în urma ingerării bacteriei care provoacă antraxul.

Persoana suspectă de antrax trebuie supusă testelor de sânge, radiografiilor pulmonare, testelor serologice, precum şi analizelor asupra unor mostre de măduvă, care relevă prezenţa în organism a bacteriei care determină boala.

Tratamentul administrat bolnavului de antrax urmăreşte să elimine infecţia din organism prin intermediul antibioticelor. Penicilina şi tetraciclina sunt folosite în cazul formei cutanate. Penicilina este cel mai folosit medicament, dar - pentru un efect mai mare, trebuie administrată intravenos. Medicii au început însă să prescrie bolnavilor de antrax şi alte antibiotice, precum eritromicină, gentamicină şi amoxicilină, întrucât virusul se dovedeşte a fi din ce în ce mai rezistent la medicamente.

Antraxul pulmonar şi cel meningeal sunt - în 90% din cazuri - fatale, chiar dacă antibioticele sunt administrate rapid, iar asistenţa medicală primită de bolnav este foarte intensă. 

Având în vedere că, în Statele Unite cel puţin, incidenţa cazurilor de antrax este atât de rară, nu au fost luate măsuri speciale de prevenire a acestei boli. Un vaccin este însă disponibil pentru cei care călătoresc în ţări unde boala este mai des întâlnită şi care se aşteaptă să intre în contact cu animalele de acolo. Acest vaccin determină apariţia unor anticorpi care să prevină riscul îmbolnăvirii cu antrax şi, în foarte puţine cazuri, poate duce la efecte secundare. În ceea ce priveşte animalele ori obiectele expuse contaminării cu bacilul de antrax, acestea trebuie distruse prin ardere.

Ca armă biologică, antraxul este extrem de eficient, provocând o rată ridicată de mortalitate. În 1979, în Rusia, 66 de oameni au murit în urma unor scurgeri dintr-un laborator. Între 1940 şi 1960, SUA, Marea Britanie şi Japonia au transformat bacteria în armă, iar din 1995 Irakul a început procedeele de obţinere a antraxului.

■ Alte tipuri 

Cea mai cunoscută armă de acest gen, antraxul nu este singura ameninţare biologică, pentru că există multe alte bacterii şi viruşi care ucid. Ţări ca SUA, Japonia, Marea Britanie, dar şi Irakul au trecut, după al doilea război mondial, la transformarea acestora în veritabile arme.

În 1969, Statele Unite au creat arme prin “valorificarea” agenţilor care cauzează antrax, botulism, tularemie (infecţie răspândită de insecte), bruceloză, encefalită venezueleană şi febră “Q”. Potrivit specialiştilor americani, aceste producţii au fost distruse în acelaşi an, iar în 1972 SUA au semnat Convenţia de interzicere a armelor biologice, Convenţie care nu a împiedicat răspândirea producerii acestui tip de arme.

Armele biologice pot provoca un mare număr de victime, cu cerinţe minime de logistică, iar atentatorii pot scăpa uşor, fiindcă agenţii au nevoie de o perioadă de incubaţie. Pot fi folosite pe oameni, animale ori plante şi au un preţ foarte mic faţă de armele convenţionale, chimice şi nucleare. Evident, agenţii biologici pot fi procuraţi cu uşurinţă, din mediu, universităţi sau institute de biologie. Mari cantităţi de arme biologice pot fi obţinute prin obişnuitele tehnici farmaceutice de producere a medicamentelor. Produsele pot fi, apoi, răspândite fie cu avioane de îngrăşăminte, fie cu maşini pe şosea.

Dezavantajele constau în dependenţa de vremea de afară şi posibila inactivare de către radiaţiile solare şi alte schimbări climaterice. 

Un atac biologic cu răspândirea virusului prin aer poate avea rezultate devastatoare, în comparaţie cu contaminarea hranei sau a apei. Transmiterea virusului, în special în cazul ciumei şi al variolei, poate provoca o epidemie. 

“Burkholderia pseudomallei” este un bacil foarte răspândit în Thailanda şi este prezent în cazul bolilor de plămâni, posibil şi în infecţii de piele şi septicemie. Ca armă biologică, cel mai eficient atac se poate produce prin răspândire în aer şi la sol. Este mai puţin eficientă decât antraxul.

“Yersinia pestis” a atras atenţia specialiştilor pentru că a provocat peste 200 de milioane de morţi în toată lumea, de-a lungul istoriei, fiind cauza ciumei. În al doilea război mondial, japonezii au infectat cu “Yersinia pestis” purici şi i-au răspândit în câteva oraşe din China. În anii ’50, şi SUA au studiat posibilitatea folosirii acestei arme, iar alte ţări sunt bănuite că au transformat virusul în armă biologică. Se transmite de la om la om mai rapid decât antraxul.

“Trichothecene mycotoxins” (“Ploaia galbenă”) este singura potenţială armă biologică cu activitate şi manifestări la nivelul pielii. În doze mici provoacă iritaţii ale pielii. Există indicii că a fost folosită ca armă în Asia de Sud-Est, între anii 1974 şi 1981, când au murit 10.000 de oameni în urma a patru sute presupuse atacuri. A fost descrisă ca apărând sub forma unei “ploi galbene” sau a unor “nori galbeni”.

Trei viruşi care pot provoca boli de piele prezintă interes ca posibile arme biologice. Dintre ele, variola poate fi transmisă timp de un an de zile după ce infestează praful sau hainele. A fost eradicată, însă cel puţin două centre de cercetare - în Rusia şi în SUA - mai menţin virusul în scopuri ştiinţifice. Ca armă biologică, ar fi o reală ameninţare, întrucât rata de mortalitate ar fi considerabilă.

Febra hemoragică poate cauza, în unele cazuri, decesul. Marea majoritate a acestor viruşi pot fi transmişi prin răspândirea în aer, ceea ce îi poate transforma în redutabile arme biologice. Între cele mai cunoscute: “Rift Valley”, “Congo-Crimeea” şi “Ebola”.

Virusul “Francisella tularensis” care produce tularemia poate rezista luni de zile în noroi, apă, carcase de animale, fiind transmis prin intermediul animalelor şi insectelor. În perioada 1980-1988, la 2400 de cazuri în SUA rata de mortalitate a fost de 1%. Statele Unite au fabricat arma între anii '50 - '60. 

Pentru unele arme biologice de acest gen, precum variola sau Ebola, nu există tratament, infectarea conducând la deces. Altele, precum antraxul şi alte bacterii, pot fi vindecate cu antibiotice, cu condiţia ca tratamentul să înceapă foarte repede.

În cazul unui bio-atac asupra unui oraş cu 500.000 de locuitori, antraxul ar ucide 95.000, se arată într-un studiu al Societăţii americane de dermatologie, tularemia ar ucide 30.000 de oameni, iar febra “Rift Valley” - 400. Pentru infestarea unui kilometru pătrat cu o armă biologică, costurile s-ar reduce la un dolar, în comparaţie cu costuri de sute sau mii de dolari pentru arme convenţionale, chimice sau nucleare.

4. Lupta împotriva terorismului electronic 

 

Potrivit unor comentatori politici, SUA şi-a intensificat, în ultima perioadă de timp, eforturile împotriva ameninţării terorismului prin intermediului computerelor.

Administraţia americană a confirmat că va cheltui zece milioane de dolari pentru lansarea războiului împotriva “terorismului virtual”, pe care mulţi oficiali şi experţi în probleme de terorism îl consideră o ameninţare serioasă la adresa securităţii naţionale, cu un potenţial mare de producere a unei confuzii şi de pierdere a unor vieţi omeneşti. “Spaţiul virtual este următorul nostru câmp de luptă, iar George W. Bush este de părere că este nevoie să fim mai bine pregătiţi pentru el”, a spus un oficial al administraţiei ameicane.

Richard Clark - fost coordonator al securităţii şi al protecţiei infrastructurii la Consiliul Naţional pentru Securitate - va lucra pentru a îmbunătăţi securitatea computerelor din agenţiile federale şi din industria privată, în timp ce generalul Wayne Downing va coordona biroul de agenţi pentru supravegherea “spaţiului virtual”. Cei doi vor lucra sub autoritatea noului Birou pentru Securitatea Teritoriului. Împreună cu experţii în probleme de combatere a terorismului, R. Clarke şi-a pus problema unui dezastru în masă în cazul în care teroriştii ar folosi laptop-uri, Internet-ul şi alte aparate de înaltă tehnologie pentru întreruperea liniilor de electricitate, a centralei de comunicaţii şi a altor părţi ale aşa-zisei infrastructuri de ordin critic.

Jeffrey A. Hunker, director pentru protecţia infrastructurii de ordin critic în cadrul Consiliului Naţional de Securitate în administraţia fostului preşedinte american, Bill Clinton, , a descris terorismul virtual drept “o bombă care ticăie”.

Mulţi dintre teroriştii care au prăbuşit cele patru avioane în Statele Unite sunt bănuiţi că ar fi folosit Internet-ul - deseori în cafenele şi în magazine de obiecte electronice - pentru a comunica fără a fi detectaţi prin metodele tradiţionale folosite de structurile de protecţie legale. Autorităţile americane investighează, de asemenea, dacă alt suspect terorist arestat, Habib Zacarias Moussaoui, a descărcat informaţii de pe Internet privind împrăştierea de insecticide, ca parte a conspiraţiei de împrăştiere a otrăvii biologice sau chimice asupra populaţiei.

FBI, CIA şi autorităţi de luptă împotriva terorismului din Europa au declarat o creştere alarmantă în cazul folosirii sistemelor de computer şi a Internet-ului de către celulele teroriste. Autorităţile federale spun că unii hackeri au descărcat secrete naţionale militare şi de securitate, în timp ce alţii au încercat să împrăştie viruşi care să destabilizeze reţelele Guvernului, Departamentului Apărării şi ale altor instituţii importante.

Conform autorităţilor americane, câţiva extremişti religioşi au realizat atacuri prin intermediul e-mail-urilor criptate şi a paginilor de web ascunse şi au folosit aparate de înaltă tehnologie pentru recrutarea conspiratorilor, pentru răspândirea mesajelor de ură şi pentru culegerea informaţiilor despre cum se construieşte o bombă sau a altor date care ar putea fi folosite împotriva americanilor şi aliaţilor săi.

Un expert în terorism virtual de la Consiliul Securităţii Naţionale spune că un atac ar putea fi lansat împotriva SUA de către o singură persoană de la computerul unui terminal aflat la o distanţă de o mie de mile. Cu câteva elemente de bază în domeniul piratării şi cu un telefon, un terorist poate telefona concomitent la mai multe staţii de radio şi anunţa în mod fals că virusul antrax a fost răspândit în Gara Centrală din New York, pentru ca apoi să scoată din funcţiune sistemele care duc la liniile de legătură cu centrele de alimentare cu electricitate, precum şi la poliţie şi la pompieri. “Cu oameni care sunt peste tot şi cu poliţia care nu ştie ce să facă, panica rezultată va duce la o mare pierdere de vieţi şi va genera ceea ce teroriştii încearcă de fapt să producă, adică să răspândească nesiguranţă şi teamă în rândul populaţiei americane”, a spus acesta.

 

5. Reuniunea Organizaţiei Conferinţei Islamice

 

Organizaţia Conferinţei Islamice (OCI), care cuprinde 57 de membri, şi-a manifestat, la încheierea reuniunii de la Doha, de la 10 octombrie a.c., opoziţia faţă de extinderea războiului împotriva terorismului la alte ţări islamice sau arabe.

În comunicatul final al reuniunii, miniştrii afacerilor externe ai OCI au afirmat că “refuză atacarea oricărei alte ţări islamice sau arabe, sub pretextul luptei împotriva terorismului”. OCI s-a abţinut, însă, să condamne atacurile americano-britanice în curs de desfăşurare în Afganistan, exprimându-şi doar “îngrijorarea faţă de faptul că acestea se pot solda cu victime în rândul civililor nevinovaţi”.

Analiştii politici consideră că textul final al reuniunii OCI a marcat un pas important în reducerea la tăcere a vocii extremismului: în pofida vastei game de opinii politice din rândul participanţilor, aceştia au convenit să condamne în termeni fermi atentatele de acum o lună din New York şi Washington şi au subliniat că ele “contrazic învăţăturile tuturor religiilor şi valorile umane şi morale” .

Potrivit “Financial Times”, “forţa comunicatului suferă însă din absenţa unei identificări clare a organizaţiei citate cu condamnarea actelor teroriste. Publicaţia londoneză explică acest lucru prin faptul că dovezile prezentate de SUA nu au convins unele state islamice, cu toate că ţări ce au avut în trecut legături puternice cu bin Laden - Pakistanul şi Arabia Saudită - le-au acceptat. “Evident, comentează “Financial Times”, multe state islamice se află într-o veritabilă dilemă politică, bin Laden şi apropiaţii lui urmărind să exploateze nemulţumirea care se manifestă sincer în rândul populaţiei acestor ţări faţă de situaţia palestinienilor pe fondul conflictului arabo-israelian. În acest context, reafirmarea de către liderul palestinian Yasser Arafat a angajamentului faţă de procesul de pace şi respingerea de către acesta a ideii de a fi aliat al miliardarului saudit dobândesc o importanţă sporită”.

“Nici unul dintre participanţi nu a specificat ce ar putea face guvernele reprezentate la conferinţă în cazul în care SUA ar hotărî, de pildă, să atace Irakul”, notează cotidianul “International Herald Tribune”. “Nu avem o strategie, dorim dialog”, a declarat ministrul de externe al Qatarului, Hamad Ben Jasim Ben Jaber Thani. “Conferinţa islamică a cerut în schimb, ca viitoarele bătălii împotriva terorismul să se poarte sub steagul Organizaţiei Naţiunilor Unite şi ţintele lor să fie clar definite pentru a-i exclude pe luptătorii palestinieni şi libanezi”, consemnează “International Herald Tribune”.

Cotidianul american constată astfel că, “deşi participanţii la consfătuire au dat practic undă vedere administraţiei americane să folosească forţa militară împotriva reţelei Al-Qaida, un loc cel puţin la fel de important pe agenda reuniunii l-a ocupat problema palestiniană”. Comunicatul final respinge conexiunile între terorism şi dreptul popoarelor islamice şi arabe la “autodeterminare, autoapărare şi rezistenţă faţă de ocupaţia israeliană şi străină” şi face apel la guvernele lumii să observe “terorismul de stat practicat de Israel”.

Cotidianul american conchide că “organizaţia ţărilor islamice a adoptat aceeaşi tactică de autoapărare ca şi Ossama bin Laden, care a justificat atacurile asupra SUA cu lupta pentru independenţa palestinienilor”. 

 

6. Situaţia din Orientul Mijlociu 

 

O coaliţie a mişcărilor palestiniene, printre care mişcarea Fatah, condusă de Yasser Arafat şi mişcarea islamistă Hamas, a făcut, la 9 octombrie a.c., un apel la unitate în urma ciocnirilor care au loc zilnic în Fâşia Gaza.

“Ceea ce se petrece în Fâşia Gaza are legătură cu Intifada, care uneşte palestinienii prin sînge”, a precizat Înaltul Comitet al Forţelor naţionale şi islamice la finalul unei reuniuni de urgenţă care a avut loc la Gaza. Reuniunea a fost convocată după confruntările armate dintre forţele de poliţie şi studenţii islamişti palestinieni, care protestau la adresa atacurilor americane în Afganistan. 

“Cerem Autorităţii Palestiniene să ancheteze evenimentele de la Gaza şi să identifice autorii crimelor”, se arată într-un comunicat al Înaltului Comitet, care s-a declarat “îndurerat de moartea tuturor palestinienilor”. “Facem apel la poporul palestinian să rămână unit (...) pentru a opune un front puternic Israelului”, a mai adăugat Înaltul Comitet. Mai mult, palestinienilor li s-a cerut să “expulzeze ocupantul israelian şi să creeze un stat palestinian independent cu capitala la Ierusalim”.

Pe de altă parte, Yasser Arafat, a solicitat, la 10 octombrie a.c., Consiliului de Securitate al ONU să adopte o rezoluţie pentru respectarea înţelegerii de încetare a focului, stabilită la 18 septembrie a.c., între Israel şi palestinieni. 

“Consiliul de Securitate trebuie să adopte o rezoluţie pentru a obliga guvernul israelian să respecte încetarea focului şi încetarea agresiunilor împotriva poporului palestinian”, a spus Y. Arafat. “Este nevoie de un mecanism internaţional pentru supervizarea încetării focului”, a mai precizat preşedintele Autorităţii Palestiniene, care s-a referit la trimiterea în teritoriile palestiniene a “unui corp de observatori internaţionali pentru a pune capăt vărsării de sânge palestinian, o etapă esenţială pentru asigurarea unui minim de securitate”.

*

Autorităţile israeline au respins legătura stabilită de militantul islamist Ossama bin Laden între conflictul israeliano-palestinian şi atentatele anti-americane din 11 septembrie a.c.

“Este vorba de o chestiune secundară care este folosită pentru aţâţarea ţărilor musulmane împotriva Statelor Unite”, a declarat Dore Gold, consilier diplomatic al premierului israelian Ariel Sharon. “Oricine studiază poziţia organizaţiei Al Queda pe parcursul ultimilor ani observă că preocuparea prioritară a fost Peninsula Arabică, unde ţintele ei prioritare sunt regimurile din Orientul Apropiat susţinute de SUA”, a precizat D. Gold. “Orice menţionare a Israrelului şi a chestiunii palestiniene este pur şi simplu un subterfugiu comod, utilizat de militanţii islamişti pentru a institui o barieră între Statele Unite şi lumea musulmană”, a mai spus acesta.

“În timpul războiului din Golful Persic, din 1991, Saddam Hussein a utilizat Israelul pentru a încerca să separe lumea musulmană de America iar bin Laden aplică aceeaşi strategie”. “Chestiunea Israelului este de importanţă secundară pentru bin Laden”, a adăugat consilierul premierului israelian.

*

Preşedintele George W. Bush a reafirmat, la 11 octombrie a.c., că este în favoarea creării unui stat palestinian, şi a pus, în mod explicit, condiţia ca acest stat să coexiste paşnic cu Israelul. “Eu cred că un stat palestinian, ale cărui frontiere trebuie să fie negociate de către părţi, trebuie să existe o dată ce acest stat recunoaşte dreptul statului Israel la existenţă, respect şi trăieşte paşnic în interiorul frontierelor sale”, a declarat preşedintele american.

Această luare de poziţie se înscrie în eforturile americane de a asigura lumea arabă - inclusiv statele moderate, apropiate SUA, cum ar fi Iordania sau Egiptul - de voinţa sa de a nu neglija reglementarea conflictului israeliano-palestinian în favoarea luptei angajate împotriva terorismului. “Ţin să asigur poporul american, în special pe aliaţii noştri care s-au interesat care este poziţia noastră faţă de chestiunea Orientului Mijlociu, că acordăm mult timp acestei regiuni”, a declarat preşedintele George W. Bush.

La rândul său, Jack Straw, ministrul britanic de externe a abordat aceeaşi problemă, afirmând, la 15 octombrie a.c., la Londra, că “recunoaşterea unui stat palestinian trebuie să facă parte din lungul drum al păcii în Orientul Mijlociu”.

“Ceea ce noi le cerem celor două părţi în acest conflict este aplicarea Planului Mitchell. Autoritatea palestiniană şi guvernul israelian au semnat acest plan”, a declarat Jack Straw. 

Planul Mitchell recomandă încetarea totală a violenţelor, urmată de o perioadă de acalmie, precum şi măsuri de instaurare a încrederii reciproce, îndeosebi “îngheţarea” colonizarii israeliene, în vederea revenirii la masa negocierilor. 

Premierul britanic, Tony Blair, şi-a exprimat sprijinul pentru realizarea “unui stat palestinian viabil” şi a insistat asupra faptului că “este momentul să se relanseze procesul de pace în Orientul Mijlociu”.

“Statul palestinian nu poate exista decât în condiţiile unui acord global, care să asigure pacea şi securitatea Israelului”, a precizat Tony Blair, menţionând că “prea mulţi palestinieni şi israelieni nevinovaţi au murit în cursul ultimilor ani”. “Avem şansa de a repara nedreptăţile care, pentru prea mult timp, au afectat lumea noastră şi Orientul Mijlociu”, a adăugat premierul britanic.

 

7. Situaţia din Pakistan 

 

“Este suficient să observi atent locul Pakistanului pe harta Asiei pentru a înţelege importanţa strategică a acestei ţări, care a devenit una din piesele-cheie ale noii ordini mondiale. Având frontiere cu India, China, Afganistan şi Iran, întins pe o suprafaţă de 778.720 de kilometri pătraţi şi cu o populaţie de 138 milioane de locuitori majoritar musulmani şi cu o agitată istorie politică de la independenţa sa, în 1947, Pakistanul joacă rolul de termometru mondial. Iar omul care controlează mercurul termometrului se numeşte Pervez Musharraf, un general în vârstă de 57 de ani ajuns la putere în urmă cu doi ani prin intermediul unui puci militar împotriva premierului Nawaz Sharif. O lovitură lipsită de răsunet care de abia a stârnit câteva proteste izolate în această uriaşă ţară.

Dar pentru Occident, Pervez Musharraf nu mai este un dictator, care a ocupat abuziv conducerea unei armate ce dispune de arme nucleare. El a devenit un lider abil pentru a-i hărţui pe talibani ori a negocia cu ei, dispus să colaboreze la desfăşurarea militară a SUA si cu aliaţii lor la lupta împotriva terorismului, dar şi capabil să ţină în frâu cu energie şi abilitate o populaţie antiamericană, care se simte legată de afgani din motive multiple şi în mare măsură simpatizantă a partidelor islamiste.

În ianuarie 1977, când a intrat în vigoare o nouă lege marţială, William E. Richter, un expert în regiune, scria: “Partidele pakistaneze au fost slabe de-a lungul istoriei, iar alegerile, când au reuşit să se organizeze, au fost preludiul unui dezastru; succesiunea s-a realizat prin intermediul agitaţiei politice şi a puciurilor militare, nu prin intermediul urnelor”. W. Richter definea istoria recentă a ţării drept “o tradiţie politică tragică”. Şi nu întâmplător.

În ultimul secol, istoria Pakistanului a fost zguduită de revolte militare şi stări de urgenţă; de scandaluri de corupţie şi fraude electorale; de demnitari care au fost condamnaţi la moarte şi executaţi, precum Zulfikar Ali Bhutto (aprilie 1979) sau care au murit în împrejurări suspecte, asemeni generalului Zia în august 1988; de conflicte teritoriale cu India din cauza provinciei Kaşmir; cu o tensiune constantă între laici şi fundamentalişti; între influenţele occidentale care pretind să exporte modernitatea şi ponderea tradiţiei culturale.

Diversitatea lingvistică este poate cel mai bun exemplu pentru a ilustra multiplele contradicţii şi conflicte din Pakistan. Într-o ţară unde 48% din populaţie vorbeşte punjabi, 13% pusta, 13% sindhi şi 10% saraiki, limba urdu, vorbită de numai 7% dintre locuitori, a fost aleasă limbă oficială. Pentru a completa acest peisaj aflat sub focul încrucişat al Orientului şi Occidentului, între Islam şi marile puteri, engleza este foarte răspândită, rod al folosirii sale ca limbă internaţională, dar şi al dominaţiei britanice de la începutul secolului al XIX-lea.

Cu această panoramă de fond, Pervez Musharraf, fiu al unui diplomat, a fost nevoit să facă exerciţii dificile de echilibristică pentru a-şi menţine imaginea de lider moderat deschis spre Occident, în timp ce suspenda Constituţia, dizolva Parlamentul şi îşi asuma toate prerogativele statului. Tolerat de SUA şi Europa cu o mare doză de precauţie şi conciliere, tratat de Occident cu o combinaţie de “morcov şi baston” în ce priveşte ajutoarele economice, sprijin militar şi respect diplomatic, rolul lui P. Musharraf s-a revalorizat după atentatele din 11 septembrie din SUA şi bombardarea ulterioară a Afganistanului.

Noul “prieten” al SUA este mai mult un produs al necesităţii decât al convingerii. Urmând doctrina pe care o aplică de mai multe decenii SUA în politica externă, Administraţia americană se foloseşte de acest general - cu un profil democratic foarte scăzut - ca “de un rău mai mic”, pentru a se confrunta cu un inamic de mai mare anvergură. Generalul - presat de o decizie a Tribunalului Suprem - a promis ca va restaura deplin sistemul democratic în 2002, singurul indiciu în acest sens fiind convocarea unor alegeri municipale limitate. Căsătorit şi având doi copii - dintre care unul, ca şi frate lui, trăiesc în SUA – P. Musharraf menţine relaţii puternice cu lumea occidentală şi cu confesiunea catolică. El a învăţat de altfel la un colegiu creştin din Lahore (India), iar mai târziu a urmat Academia militară în Marea Britanie.

Confruntat cu ample segmente ale populaţiei pakistaneze, care văd în SUA “marele Satan”, Pervez Musharaff s-a văzut obligat să epureze conducerea militară şi serviciile de spionaj islamiste, invocând generoasele investiţii occidentale primite de Pakistan şi încercând totodată să stăvilească manifestaţiile zilnice prin desfăşurarea armatei şi a poliţiei pe străzile principalelor oraşe. Unitatea armatei figurează ca element-cheie al supravieţuirii sale. Pervez Musharraf este un adept al jocului pe două fronturi: în timp ce acorda sprijin logistic SUA, făcea demersuri diplomatice pe lângă regimul taliban pentru a-l preda pe Ossama bin Laden. Şi, deşi menţine distanţa faţă de grupurile islamice radicale, unele surse îl indică drept instigatorul incursiunilor rebele islamiste în regiunea Caşmir.

Această relaţie ambiguă cu talibanii afgani l-a determinat pe Pervez Musharraf să nu rupă relaţiile diplomatice cu Afganistanul, nu doar de teama islamiştilor naţionali, ci şi a valurilor de refugiaţi la frontierele sale”. 

